## TÖÖVÕTULEPING

*Lepingu sõlmimise kuupäev digitaalallkirjas.*

**Saue Vallavalitsus** (edaspidi *tellija*), keda esindab põhimääruse alusel vallavanem Andres Laisk, ja

**XXX** (edaspidi *töövõtja*), keda esindab ... alusel ...,

edaspidi koos nimetatud pooled või eraldi pool, sõlmisid ehitamise töövõtulepingu (edaspidi *leping*) alljärgnevas:

1. **ÜLDSÄTTED**
   1. Leping on sõlmitud hankemenetluse „Laitse mänguväljaku ehitus“ tulemusena.
   2. Töövõtja suhtleb tellija esindajaga eesti keeles. Kõik lepinguga seotud dokumendid vormistatakse eesti keeles.
   3. Kõik lepingu tõlgendamisest või täitmisest tulenevad vaidlused püütakse lahendada poolte vaheliste läbirääkimiste teel. Lahkhelide korral peab töövõtja tõendama tema poolt teostatu vastavust lepingu mõttele, heale tavale, kokkulepetele, normidele, eeskirjadele, määrustele. Hea tava all mõistavad pooled planeerimis- ja ehitustöövõtjate ning nimetatud tööde tellijate poolt aktsepteeritavat ning praktiseeritavat üldtunnustatud praktikat. Kokkuleppe mittesaavutamisel lahendatakse vaidlus Harju Maakohtus vastavalt Eesti Vabariigis kehtivatele õigusaktidele.
   4. Kõigis küsimustes, mis ei ole reguleeritud lepingu või selle lisadega, juhinduvad pooled Eesti Vabariigi vastavatest õigusaktidest.
   5. Lepingus toodud mõisted ja pealkirjad on mõeldud lepingu sisu edasiandmiseks. Vastuolu korral mõiste või pealkirja ja sisu vahel lähtutakse sisust. Vastavalt kontekstile viitavad lepingus ainsuses toodud sõnad ka mitmusele ja vastupidi.
   6. Käesolev lepingu tekst ei ole konfidentsiaalne ning kuulub avalikustamisele avaliku teabe seaduse alusel (teave on loodud avalikke ülesandeid täites). Ülejäänud lepingu dokumentides sisalduv informatsioon on konfidentsiaalne ja pooled kohustuvad seda kolmandatele isikutele mitte avalikustama, kui lepingu pool on teistele pooltele sellest kirjalikult teada andnud (nt riigihangete seaduse alusel märgib pakkuja milline osa pakkumusest on ärisaladus) ning tegemist on teabega, mis tuleb tunnistada asutusesiseseks kasutamiseks avaliku teabe seaduse alusel (ärisaladus, isikuandmed, turvaandmed vms).
   7. Leping on koostatud elektrooniliselt ja allkirjastatud digitaalselt. Lepingu mõlemale poolele jääb mõlema poole digitaalse allkirjaga lepingu fail.
2. **LEPINGU DOKUMENDID**
   1. Lepingu dokumendid koosnevad käesolevast lepingu tekstist, lepingu olemasolevatest ja tulevikus lisatavatest lisadest.
   2. Lepingul on selle sõlmimisel järgmised lisad:
      1. Lisa 1 – väikehanke „Laitse mänguväljaku ehitus“ alusdokumendid;
      2. Lisa 2 – töövõtja pakkumus;
3. **LEPINGU OBJEKT**
   1. Lepingu objektiks on peatöövõtu korras mänguväljaku rajamine aadressile Lossi tee 6a, Laitse küla, Saue vald (katastritunnus 29701:001:0518) vastavalt lepingus ja lepingu lisades toodud tingimustele ja nõuetele (edaspidi *töö*).
   2. Tööna käsitletakse kõiki töid ja toiminguid, sh lepingus nimetamata töid ja toiminguid, mis on vajalikud lepingus ettenähtud tulemuse saavutamiseks, samuti töö vastuvõtmiseks vajaliku dokumentatsiooni vormistamisega seotud toiminguid.
   3. Töö tegemise tulemusel kohustub töövõtja tellijale üle andma lepingu tingimustele vastava nõuetekohase eelprojekti digitaalselt nii PDF kui DWG formaadis. Töö vormistatakse eesti keeles.
   4. Töö tegemise tulemusel kohustub töövõtja tellijale üle andma projekti alusel valmis ehitatud ehitise, millele on ehitisregistris esitatud kasutusloa taotlus, koos ehitise osadeks olevate seadmete või mänguväljaku elementide kasutus- ning hooldusjuhenditega.
   5. Töö tulemus loetakse saavutatuks, kui töövõtja on lepingus sätestatud tähtaegadel ja vormis tellijale üle andnud lepingu objektiks oleva ehitise koos selle juurde kuuluva dokumentatsiooniga.
   6. Töö tegemise raames kuulub töövõtja ülesannete hulka ka:
      1. tellijale ettepanekute tegemine töö lahenduse osas niivõrd, kuivõrd need lahendused on töövõtja parima arusaama kohaselt vajalikud ehitise parema ruumilise ja tehnilise lahenduse, kvaliteedi, vastupidavuse või optimaalsema valmimise ja ehitusmaksumuse tagamiseks sh suurendamata ehituse lõppmaksumust;
      2. töö alustamiseks ja tegemiseks vajalike tehniliste tingimuste hankimine ja tellijale üleandmine ning nendega seotud kulude kandmine, sh riigilõivud;
      3. ehitustööde dokumentatsiooni (ehituspäevik, kaetud tööde aktid jms) koostamine;
      4. kasutusloa taotlemine, sh riigilõivud;
      5. selliste tööde tegemine ja/või teenuse osutamine, mida ei ole lepingu dokumentides otseselt kirjeldatud, kuid mis on tavapäraselt vajalikud lepingu eesmärgi saavutamiseks.
4. **LISATÖÖD**
   1. Pooled võivad vajadusel kokku leppida töö tegemise käigus selguvate vajalike lisatööde teostamises. Lisatööde kokku leppimist loetakse lepingu muutmiseks ning sellele kohaldatakse lepingu muutmise sätteid.
   2. Lisatöödeks loetakse tellija poolsed muudatused lähteandmetes või muus alusdokumentatsioonis, mis põhjustavad ehitusprojekti mahu olulise suurenemise. Samuti loetakse lisatöödeks muudatused, mida tellija soovib ehitusprojekti sisse viia pärast projekti lõplikku kooskõlastamist tellija poolt ja mis ei ole tingitud töövõtja poolt oma kohustuste täitmata jätmisest.
   3. Lisatööks ei loeta ehitusprojekti lahenduse muutmist projekti koostamise etapis ega ka ehitusprojekti koostamise käigus esitatud tellija ettepanekuid, mille tulemusena kohustub töövõtja muutma juba välja töötatud lahendust või teostama lepingu dokumentidest sätestatust erinevad lahendused.
   4. Riigihangete seaduse § 49 lõike 5 alusel on tellijal õigus töövõtjalt tellida väljakuulutamiseta läbirääkimistega menetluse alusel uusi projekteerimis- või ehitusteenuseid, mis seisnevad töövõtjalt käesoleva lepingu alusel tellitud teenuse kordamises, nt valminud ehitusprojekti muutmine või täiendamine.
5. **TÄHTAJAD**
   1. Töövõtjal on õigus alustada töö tegemist kohe pärast lepingu sõlmimist. Töövõtja kohustub tööd alustama mitte hiljem kui 14 kalendripäeva jooksul pärast lepingu sõlmimist.
   2. Töövõtja kohustub ehitustöö tegemise tulemusel valmis kujul ehitise tellijale üle andma hiljemalt 4 kuu jooksul alates lepingu sõlmimisest. Ehitustööde tähtajaks kohustub töövõtja lõpetama kõik tööd objektil, sealhulgas lepingu muudatustes kokkulepitud võimalikud täiendavad tööd ja avastatud puuduste parandustööd ning vormistama kõik töö lõplikuks üleandmise vajalikud dokumendid, sh kasutusloa taotlus ja selle parandused.
   3. Kui lepingu täitmine on takistatud töövõtjast mitteolenevatel põhjustel, muuhulgas juhul, kui tööga alustamine või töövõtja poolse muu kohustuse täitmine viibib tellijast põhjustatud asjaoludel, hilineb kasutusloa saamine või kui esineb mingi muu oluline põhjus (vääramatu jõud), siis pikenevad lepingus sätestatud tööde tähtajad vastavalt takistuse esinemise päevade arvule. Tähtaegade pikenemine fikseeritakse kirjalikult.
   4. Töövõtjal on õigus taotleda ehitustööde tähtaja muutmist juhul, kui talle ei ole tagatud tööde teostamiseks vajalikud lähteülesanded ja -andmed või kui töösse viiakse sisse parandused tellija soovil, mida loetakse lepingu tähenduses lisatööks ning mis suurendavad töö mahtu ja/või pikendavad töö kestvust. Lähtematerjalide üleandmise või lisatööde tegemise puhul võib tähtajad muutuda ainult hilinenud päevade või lisatööde tegemiseks kulunud päevade arvu võrra.
6. **TÖÖ ÜLEANDMINE JA VASTUVÕTMINE**
   1. Tehtud tööde arvestus toimub tegelikult tehtud tööde järgi. Tellija ei tee ettemaksu.
   2. Töövõtja annab töö tellijale üle üleandmise-vastuvõtmise aktiga (edaspidi *akt*), edastades töövõtja esindaja poolt digitaalselt allkirjastatud akti koos vajalike lisadokumentidega tellija kontaktisiku e-postiaadressile. Aktis fikseeritakse töö kirjeldus, üleandmise aeg ja üleantava töö maksumus, mis ei ole arve.
   3. Töö üleandmine-vastuvõtmine toimub peale kõikide lepingujärgsete tööde nõuetekohast valmimist.
   4. Tööde üleandmisel esitab töövõtja kõigepealt akti, kaetud tööde aktid ja muu asjakohase dokumentatsiooni omanikujärelevalvele üle vaatamiseks ja kinnitamiseks. Kui omanikujärelevalve on töövõtja esitatud dokumentatsiooni kinnitanud, siis tekib töövõtjal õigus esitada tööd koos aktiga tellijale vastuvõtmiseks.
   5. Töö loetakse tellija poolt vastuvõetuks alates akti tellija poolt allkirjastamisest.
   6. Tellija kohustub töövõtja poolt üleantud töö ja esitatud akti 7 tööpäeva jooksul selle esitamisest üle vaatama ning akti allkirjastama või sama tähtaja jooksul esitama kirjalikult oma pretensioonid töö osas ja põhjendused töö vastuvõtmisest keeldumise kohta. Tellijal on õigus keelduda tööd vastu võtmast ja aktile alla kirjutamast, kui töö ei vasta lepingu tingimustele. Sellisel juhul esitab tellija töövõtjale 7 tööpäeva jooksul akti esitamisest oma põhjendatud pretensioonid ja annab töövõtjale mõistliku tähtaja puuduste kõrvaldamiseks.
   7. Kui töövõtja on käesolevast lepingust tulenevad kohustused täitnud ja tellijale esitanud akti allkirjastamiseks ning tellija ei ole esitanud põhjendatuid pretensioone 7 tööpäeva jooksul peale akti esitamist, siis loetakse töö tellija poolt vastu võetuks.
   8. Pretensiooni mitteesitamine tellija poolt eelnimetatud tähtaja jooksul enne akti allkirjastamist ei piira tellija õigusi esitada töövõtjale pretensioone puuduste suhtes, mille avastamine üleantud tööde ülevaatuse käigus ei olnud mõistlikul moel võimalik.
   9. Tööde tegemise ajal kannab juhusliku hävimise või kahjustumise riisikot töövõtja. Töö juhusliku hävimise või kahjustumise riisiko läheb tellijale üle pärast töö valmimist ja tellijale üleandmist ning vastava akti allkirjastamist poolte poolt.
7. **TASU JA MAKSETINGIMUSED**
   1. Tasu valmis töö eest kokku on **XXX** eurot, millele lisandub käibemaks kehtivas määras.
   2. Tasu sisaldab kõiki töö tegemise ja üleandmisega seotud maksumusi ja kulusid. Lepingu hind ja töövõtja pakkumuses pakutud ühikhinnad on fikseeritud ega kuulu korrigeerimisele. Töövõtja kohustub töö tegema pakkumuses pakutud ühikhindadega olenemata töö tegelikust mahust.
   3. Töövõtjal tekib õigus tasu nõuda ehk esitada arve tööde eest pärast töö üleandmist ehk akti allkirjastamist omanikujärelevalve ja tellija poolt.
   4. Tellijal on õigus jätta tasumata 4% arvest, kuni töövõtjalt garantiiaegse tagatise garantiikirja saamiseni. Garantiiaegse tagatisena kinni peetud tasu osa tasub tellija töövõtja arve alusel pärast garantiiaegse tagatise garantiikirja esitamist.
   5. Arved tellijale tuleb esitada masinloetava e-arvena. Arve tasumise tähtaeg ei tohi olla lühem kui 14 päeva arve esitamisest. Arvele tuleb märkida tellija kontaktisiku nimi ja lepingu number ning tööde teostamise või teenuste osutamise periood
8. **TELLIJA ÕIGUSED JA KOHUSTUSED**
   1. Tellijal on õigus:
      1. igal ajal teha järelepärimisi tööde tegemise hetke olukorra kohta;
      2. kontrollida tööde tegemise käigu, mahu ja kvaliteedi vastavust lepingu tingimustele;
      3. nõuda töövõtjalt lepingus sätestatud kvaliteedinõuetest, lähteandmetest, lepingu hinnast ja lepingu tähtaegadest kinni pidamist;
      4. pöörduda kolmandate isikute poole sõltumatu eksperthinnangu saamiseks tööde kvaliteedi kohta;
      5. keelduda kuni mittevastavuste likvideerimiseni töö vastuvõtmisest ja selle eest maksmisest, kui töö ei ole teostatud lepinguga ja selle lisadega määratud kvaliteeditasemel või mahus või kui töö teostamisel on kasutatud kokkulepituga võrreldes erinevaid ja tellijaga eelnevalt kooskõlastamata materjale ja/või lahendusi;
      6. võtta vastu puudustega töö ning vähendada tasu tehtud töö eest, kui töös on avastatud puudusi ja töövõtja ei ole viinud tööd vastavusse lepingu tingimustega ning avastatud puudused ei takista oluliselt töö kasutamist.
   2. Tellijal on kohustus:
      1. tasuda töövõtjale tehtud töö eest vastavalt lepingule;
      2. anda töövõtjale üle töö tegemiseks vajalikud lähteandmed;
      3. edastada töövõtjale igasugust informatsiooni, mis võib aidata kaasa tööde kiiremale ja optimaalsemale teostamisele;
      4. tagada töö tegemise ajaks omanikujärelevalve;
      5. korraldada garantiiaja ülevaatusi;
      6. teatada töövõtjale nii töö tegemise ajal kui ka pärast töö vastuvõtmist avastatud mittevastavustest lepingule mõistliku aja jooksul pärast vastavate asjaolude avastamist;
      7. teavitada töövõtjat teenuse osutamist oluliselt mõjutavatest asjaoludest võimalikult aegsasti või viivitamatult nende ilmemisel ja pakkuma omalt poolt lahendusi võimalike takistuste likvideerimiseks või nende mõjude leevendamiseks;
      8. teha töövõtjaga igakülgset koostööd lepinguga seatud eesmärkidest lähtuvalt.
9. **TÖÖVÕTJA ÕIGUSED ja KOHUSTUSED**
   1. Töövõtjal on õigus:
      1. saada nõuetekohaselt tehtud ja üleantud töö eest tasu vastavalt lepinguga kokkulepitule;
      2. saada tellijalt töö tegemiseks vajalikku lähteandmeid, informatsiooni ja juhiseid;
      3. nõuda tellijast sõltuvate mitteõiguspäraste takistuste kõrvaldamist töö teostamisel või korraldamisel.
   2. Töövõtjal on kohustus:
      1. teha töö lepingu nõuete kohaselt ning lepinguga määratud mahus ja ulatuses kooskõlas tööle kehtivate õigusaktide ja normidega ning töövõtja majandus- ja kutsetegevuses tunnustatud parima tava ja praktikaga ning seda liiki tööle omase kõrge kvaliteediga;
      2. tagada töö tegemisel vajaliku kvalifikatsiooniga tööjõu kasutamine ja kui konkreetsete tööde tegemiseks on õigusaktides kehtestatud nõuded, et vastavat tööd võivad teostada isikud, kellel on muuhulgas majandustegevuse teade, tegevusluba või registreering, siis tagada, et vastavaid töid teostaksid isikud, kellel on nõutud majandustegevuse teade, tegevusluba või registreering või muu dokument, mis annab isikule õiguse vastava töö tegemiseks;
      3. informeerida tellijat lepingu täitmisel ilmnenud töö tegemise aluseks olevate dokumentide (ehitusprojekt vms) puudustest enne nimetatud dokumentatsiooni alusel töö tegemist, vastasel juhul vastutab dokumentatsiooni puudusest tulenevate töö puuduste eest töövõtja;
      4. esitada tellija ja omanikujärelevalve nõudmisel töö teostamisega seotud dokumente (seadmete või materjalide vastavusdeklaratsioonid, kaetud tööde aktid vms) omanikujärelevalve või tellija poolt seatud tähtaja jooksul;
      5. lähtuda tellijaga kooskõlastatud omanikujärelevalve väljastatud juhisest mahtude muutmise osas;
      6. teavitada tellijat töö tegemist oluliselt mõjutavatest või takistavatest asjaoludest võimalikult aegsasti või viivitamatult nende ilmemisel ning pakkuma omalt poolt lahendusi võimalike takistuste likvideerimiseks või nende mõjude leevendamiseks;
      7. teha tellijaga igakülgset koostööd tellija huvist ja eesmärkidest lähtuvalt.
10. **ALLTÖÖVÕTJAD**
    1. Töö osalisel või täielikul tellimisel kolmandate isikute käest ehk alltöövõtjate kasutamisel jääb töö tegemise eest tellija ees täies ulatuses vastutavaks töövõtja.
    2. Töövõtja kohustub esitama lepingu täitmise alustamise ajaks tellijale selleks ajaks teadaolevate lepingu täitmisel osalevate alltöövõtjate nimed, kontaktandmed ja teabe nende seaduslike esindajate kohta ning info, millist osa tööst alltöövõtja tegema asub.
    3. Töövõtja peab esitama sama teabe ka iga alltöövõtja kohta, kes kaasatakse lepingu täitmisesse lepingu kestel ja kelle kohta pole tellijale lepingu täitmise alustamise ajaks teavet esitatud.
    4. Töövõtja ei tohi alltöövõtjat kaasata lepingu täitmisesse enne tellijalt vastava kooskõlastuse saamist. Tellija kohustub alltöövõtja kaasamise kooskõlastama või sellest keelduma viie tööpäeva jooksul töövõtjalt alltöövõtja andmete saamisest arvates.
    5. Tellijal on õigus alltöövõtjat mitte kooskõlastada ja nõuda kaasatud alltöövõtja eemaldamist, kui alltöövõtjal esinevad RHS § 95 sätestatud kõrvaldamise alused või alltöövõtja ei vasta selle töö tegemise osa, mille tegemiseks alltöövõtja kaasatakse, suhtes seatud nõuetele.
11. **KINDLUSTUS**
    1. Töövõtja sõlmib ja esitab tellijale enne tööde alustamist, kuid hiljemalt 14 kalendripäeva jooksul pärast lepingu sõlmimist omal kulul vabatahtliku vastutuskindlustuse lepingu töövõtja poolt töö tegemisest tulenevate võimalike kahjude katmiseks.
    2. Kindlustus peab olema sõlmitud vähemalt järgmistel tingimustel:
       1. kindlustuse hüvitise minimaalne piirmäär peab olema vähemalt võrdne pakkumuse kogumaksumuse käibemaksuga summaga, omavastutuse maksimaalse suurusega 1000 eurot;
       2. kindlustuslepingu kindlustusperiood (kindlustuslepingu nõuete esitamise periood ja kahjust teatamise laiendatud periood) peab algama hiljemalt töö tegemisega alustamisest ja kestma vähemalt 1 kuu peale täielikult valmis töö üleandmist tellijale;
       3. kindlustusleping peab olema sõlmitud konkreetselt lepingus sätestatud töö osas (mitte kõikidele töövõtja poolt kindlustatavatele objektidele või tegevustele kui kogumile);
       4. kindlustus peab katma ehitusobjektile ja lisaks sellele ka muule hankija varale töövõtja ehitustegevuse tõttu tekkiva kahju;
       5. kindlustus peab katma töövõtja ehitustegevuse tõttu kolmandatele isikutele tekkiva vara- ja isikukahju (näiteks maa-aluse kommunikatsiooni kahjustumisest, vibratsioonist jms tingitud kahjud);
       6. kindlustus peab katma ka kindlustusjuhtumi tagajärgede likvideerimisega seotud kulud (koristus-, lammutus- ja prahivedu);
       7. kindlustus peab katma ka alltöövõtjate tegevusest tuleneva kahju, kui Töövõtja kasutab alltöövõtjaid;
       8. kindlustuslepingu järgi on soodustatud isikuks ka kolmas isik (sh tellija), kellele kindlustuslepinguga kaetud kahju tekib ja kellel peab olema kahju hüvitamise nõudeõigus otse kindlustusandja vastu.
    3. Töö tegemise perioodi muutmisel (pikendamisel) kohustub töövõtja kindlustuslepingus vastavalt pikendama ka nõuete esitamise perioodi ja kahjust teatamise laiendatud perioodi. Pikendatud kindlustusleping (kindlustusperiood) peab hõlmama muuhulgas kindlustusjuhtumeid, mis toimusid või ilmnesid esialgse kindlustuslepingu kindlustusperioodil (tagasiulatuva kaitsega kindlustusleping).
    4. Töövõtja kohustub enne kindlustuslepingu sõlmimist kooskõlastama sõlmitava kindlustuslepingu tingimused tellijaga, kellel on õigus kontrollida ning mitte kooskõlastada lepingus sätestatud tingimustele mittevastavat kindlustuslepingu projekti. Töövõtja kohustub jätma tellijale kindlustuslepingu tingimuste kooskõlastamiseks aega vähemalt kolm tööpäeva.
12. **TÖÖVÕTUGARANTII**
    1. Töövõtja annab tööle 48 kuu pikkuse garantii, mille jooksul töövõtja vastutab töö lepingutingimustele vastavuse eest ja kõrvaldab kõik töö kvaliteedi mittevastavusest tulenevad võimalikud puudused. Garantiiperiood algab töö lõpliku aktiga vastuvõtmise kuupäevast alates. Garantiiaeg 48 kuud kehtib ka lepingu muudatuste alusel tehtud töödele. Kui tööde vastuvõtmisel fikseeriti vaegtöid, siis alustatakse garantiiaja arvestamist nende tööde üleandmise akti allakirjutamisest.
    2. Garantii kehtib kõigi töövõtja poolt peatöövõtjana ning peatöövõtjale alltöövõtjate poolt tehtud tööde, ehitise osade, konstruktsioonide ja mänguväljaku elementide kohta, muuhulgas mänguväljaku elementide korrosioonikindlusele, konstruktsioonide püsivusele ja terviklikkusele, paigaldustööde püsivusele.
    3. Garantii ei hõlma selliseid püstitatud ehitise vigu, mis tulenevad töövõtjast sõltumatutest põhjustest (nt vandalism), samuti ebaõigest kasutamisest (sh mittenõuetekohasest hooldamisest) või mänguväljaku elementide osade normaalsest kulumisest.
    4. Garantiiajal teostab tööde garantiiaja ülevaatuseid tellija, kes informeerib ülevaatuse käigus tuvastatud puudustest töövõtjat kirjalikult esimesel võimalusel, kusjuures teatamise viimane päev on garantiiperioodi tähtaja viimane päev.
    5. Töövõtja kohustub omal kulul parandama garantiiajal töös ilmnenud puudused ja tegematajätmised tellija poolt määratud mõistlikuks tähtajaks. Kui töövõtja ei tee vajalikke parandusi etteantud aja jooksul, siis on tellijal õigus tellida need tööd mujalt ja nõuda selleks tehtud kulude hüvitamist töövõtja poolt kas otsenõudega töövõtja vastu või garantiiaegse tagatiseks oleva panga garantiikirja realiseerimisega.
    6. Garantiiaja lõppemise kuupäeval koostavad pooled garantiiaja lõppemise akti, kui garantiiaja jooksul ilmnenud ebakvaliteetsest tööst tingitud puudused on kõrvaldatud või neid pole esinenud.
13. **GARANTII TAGATIS**
    1. Töövõtja esitab tellijale 14 kalendripäeva jooksul pärast töö lõplikku aktiga üleandmist töövõtugarantii tagatiseks krediidiasutuse, finantseerimisasutus või kindlustusandja garantiikirja summale, mis vastab 4% lepingu lõplikust hinnast (koos võimalike lepingu täitmise jooksul kokku lepitud lisatöödega) koos käibemaksuga. Garantiikirja tähtaeg peab olema kahe kuu võrra pikem kui garantiiaeg. Garantiikiri peab rakenduma esimesel nõudmisel ega tohi olla tingimuslik.
    2. Töövõtjal ei ole õigust asendada garantiikirja esitamist garantiiaegse tagatise suuruse tööde maksumuse sissenõudmisest loobumisega tellijalt.
    3. Garantiiaja tagatise kehtivus loetakse lõppenuks garantiiaja lõppemise akti allkirjastamise kuupäevast alates. Garantiiaegse tagatise garantiikirja tagastab tellija töövõtjale 20 päeva jooksul alates garantiiaja lõppemise akti allkirjastamisest poolte poolt.
14. **VASTUTUS JA ÕIGUSKAITSEVAHENDID**

**Üldine vastutus**

* 1. Pooled vastutavad lepingu mittetäitmisega või mittekohase täitmisega teisele poolele tekitatud kahjude eest Eesti Vabariigi õigusaktide ja käesoleva lepinguga sätestatud alustel ja korras.
  2. Kui üks pool rikub oma lepingust tulenevaid kohustusi, siis on teisel poolel õigus lisaks lepingus kokkulepitule kasutada tema suhtes ka muid võlaõigusseadusest tulenevaid õiguskaitsevahendeid.
  3. Töövõtja vastutab lepingu rikkumise eest, kui töö ei vasta lepingule. Töövõtja vastutab ka kõigi alltöövõtjate poolt tehtud tööde lepingule vastavuse eest. Töö loetakse muu hulgas lepingule mittevastavaks ka juhul, kui töövõtja töö üleandmisel ei esita tellijale töö juurde kuuluvat dokumentatsiooni.
  4. Töövõtja on kohustatud hüvitama lepingu mittetäitmise või mittekohase täitmisega tellijale tekitatud kahju ja tellija poolt seoses töövõtja poolse lepingu rikkumisega tehtud kulutused. Näiteks, tellijal on õigus töövõtja põhjustatud tööde lõpetamise tähtaja pikendamisel nõuda töövõtjalt täiendavate omanikujärelevalve kulutuste hüvitamist.
  5. Töös puuduste ilmnemisel on töövõtja kohustatud tellija nõudmisel töö parandama tellija poolt määratud mõistliku tähtaja jooksul. Kui töövõtja ei paranda tööd tellija poolt määratud tähtajaks, võib tellija ise töö parandada ja nõuda töövõtjalt selleks tehtud mõistlike kulutuste hüvitamist, samuti vähendada töövõtjale maksmisele kuuluvat tasu.

**Viivised ja leppetrahvid**

* 1. Lepingust tuleneva rahalise kohustuse täitmisega viivitamisel, kui ei esine vastutusest vabastavaid asjaolusid, kohustub viivituses olev pool teise poole kirjalikul nõudmisel tasuma teisele poolele viivist 0,1% tasumisega viivitatud summalt päevas iga hilinenud kalendripäeva eest kuni kohustuse täitmiseni.
  2. Kui töövõtja rikub oma lepingust tulenevaid kohustusi ja ei esine vastutusest vabastavaid asjaolusid, siis kohustub töövõtja maksma tellija nõudmisel leppetrahvi järgmiselt:
     1. töö lõpliku valmimise tähtaja ületamisel 0,1% töö kogumaksumusest ilma käibemaksuta iga tähtaega ületanud esimese 10 kalendripäeva eest ning 0,5% töö kogumaksumusest ilma käibemaksuta iga päeva eest alates tähtaja ületamise 11. päevast kuni kohustuse nõuetekohase täitmiseni;
     2. tellija poolt lepingust taganemise või lepingu ülesütlemise korral töövõtjapoolse lepingu olulise rikkumise korral kuni 20% lepingu käibemaksuta kogumaksumusest.
  3. Leppetrahvi tasumine ei asenda kohustuse täitmist ning lisaks leppetrahvile on tellijal õigus nõuda leppetrahvi summat ületavate tekitatud kahjude hüvitamist ning rakendada muid õiguskaitsevahendeid.
  4. Tellijal on õigus ühepoolselt tasaarvestada töövõtjale maksmisele kuuluvast lepingu tasust lepingust tulenevaid ja tellija poolt rakendatud leppetrahve ning tekitatud kahju korral kahjuhüvitisi.

**Taganemine ja ülesütlemine**

* 1. Tellijal on õigus lepingust taganeda, kui töövõtja viivitab töö alustamisega rohkem kui 14 kalendripäeva alates päevast, mis on kokku lepitud.
  2. Tellijal on õigus leping erakorraliselt üles öelda, kui töövõtja rikub oluliselt lepinguga võetud kohustusi, näiteks:
     1. esineb mahajäämus ajagraafikust 14 kalendripäeva või rohkem ja töövõtja ei ole mahajäämust likvideerinud ka tellija antud mõistliku lisatähtaja jooksul;
     2. valmis töö üleandmisega viivitamisel töövõtjast tulenevatel põhjustel üle 30 kalendripäeva;
     3. vaatamata tellija korduvatele nõudmistele ei esita töövõtja lepinguga nõutavat kindlustust;
     4. töövõtja ei täida lepingus kokku lepitud nõudeid või on tema tegevus muul viisil vastuolus lepinguga ja töövõtja ei ole rikkumist kõrvaldanud ka tellija antud mõistliku lisatähtaja jooksul.
  3. Kui tellija ütleb lepingu erakorraliselt üles, siis töövõtjal õigus nõuda tasu tegelikult tehtud tööde eest, millest tellijal on õigus maha arvestada lepingu ülesütlemise ja tööde katkestamisega kaasnevad tõendatud kahjud, sh tööde kallinemisega kaasnevad kahjud, juba teostatud tööde kahjustumise ning tööde ümbertegemise kulud, samuti lepingu täitmisega seotud leppetrahvid ja viivised ning muud lepingu alusel maha arvestamisele kuuluvad summad.

1. **LEPINGU MUUTMINE**
   1. Lepingut võib muuta või täiendada ainult poolte nõusolekul kirjalikus vormis kooskõlas riigihangete seadusega. Muudatused ja täiendused lepingule on kehtivad, kui need on sõlmitud kirjalikult ja alla kirjutatud poolte volitatud esindajate poolt.
   2. Lepingut muuta sooviv pool esitab muudatusettepanekud teisele poolele kirjalikult. Teine pool on kohustatud nimetatud ettepaneku läbi vaatama ja ettepaneku esitanud poolele kirjalikult vastama hiljemalt kahe nädala jooksul arvates ettepaneku saamisest. Ettepaneku mitterahuldamise otsus peab olema põhjendatud.
   3. Kui pooled jõuavad lepingu muutmise või täiendamise suhtes kokkuleppele, loetakse muudatus või täiendus edaspidi lepingu lahutamatuks lisaks.
   4. Eesti Vabariigi õigusaktide muutmisest tulenev vastuolu mõne käesoleva lepingu sättega ei mõjuta ülejäänud lepingu kehtivust. Pooled kohustuvad vastastikusel kokkuleppel seadusega vastuolus oleva kokkuleppe viima kooskõlla kehtiva seadusega.
2. **LEPINGU KEHTIVUS JA LÕPPEMINE**
   1. Leping jõustub ja loetakse sõlmituks selle allkirjastamisel mõlema poole poolt (lepingu sõlmimise päev on viimase digitaalallkirja andmise päev) ja on kehtiv kuni kohustuste täitmiseni poolte poolt.
   2. Leping lõpeb lepingu kehtivusaja möödumisel või lepingu ennetähtaegsel ühepoolsel ülesütlemisel võlaõigusseaduse ja/või käesoleva lepingu alusel.
   3. Lepingu võib ennetähtaegselt lõpetada poolte kokkuleppel.
   4. Pooltel on õigus leping ühepoolselt ennetähtaegselt kirjaliku avaldusega üles öelda, kui selleks on mõjuv põhjus, teatades sellest ette mõistliku aja. Mõjuva põhjusega on tegemist, kui kõiki asjaolusid arvesse võttes ja mõlema poole huvisid kaaludes ei või oodata, et pool jätkaks lepingu täitmist kuni lepingu tähtaja saabumiseni.
3. **TEATED**
   1. Lepinguga seotud teated peavad olema esitatud kirjalikus või sellega võrdsustatud elektroonilises vormis, välja arvatud juhtudel, kui sellised teated on informatsioonilise iseloomuga, mille edastamisel teisele poolele ei ole õiguslikke tagajärgi.
   2. Informatsioonilist teadet võib edastada vabas vormis telefoni või e-posti teel lepingus nimetatud kontaktisikule.
   3. Kirjalikud teated edastatakse teisele poolele tema lepingus märgitud ametlikule e-postiaadressile digitaalselt allkirjastatuna või posti teel tähitud kirjaga või antakse üle allkirja vastu. Teade loetakse kättesaaduks, kui teade on saadetud lepingus näidatud ametlikule e-posti aadressile ning sellest on möödunud üks tööpäev või postiaadressile ning sellest on möödunud kolm tööpäeva, v.a juhul, kui teine pool on teate kättesaamist e-posti teel varasemalt kinnitanud või kättesaamist allkirjaga kinnitanud.
4. **POOLTE KONTAKTISIKUD**
   1. Tellija kontaktisikuks ja esindajaks, kellel on õigus kontrollida töövõtja kohustuste täitmist ning alla kirjutada aktidele on Stina Statsenko, 5190 3199, stina.statsenko@sauevald.ee.
   2. Omanikujärelevalve tegija määratakse tellija poolt ja tehakse töövõtjale teatavaks hiljemalt ehitustööde alustamise päevaks.
   3. Töövõtja kontaktisik ja esindaja, kellel on kohustus koostada aktid ja neile alla kirjutada on ...
5. **POOLTE ANDMED JA ALLKIRJAD**

|  |  |
| --- | --- |
| Tellija: | Töövõtja: |
| Saue Vallavalitsus | XXX |
| 77000430 | ... |
| Kütise 8, Saue linn | ... |
| Saue vald, Harju maakond 76505 | ... |
| info@sauevald.ee | ... |
|  |  |
| (allkirjastatud digitaalselt) | (allkirjastatud digitaalselt) |
| Andres Laisk | XXX |
| vallavanem | juhatuse liige |